عباس لجراري (مزيود ف 15 فبراير 1937 ف رّباط) كاتب ؤ باحت مغريبي ؤ مستشار د لماليك محمد سّادس من 1999. عندو عاداد كبير د لإنتاجات لأدابية ؤ لفكرية من بينها تحقيق ؤ تقديم دواوين ديال لملحون، ؤ هوا عضو ف بزاف د لجمعيات ؤ لهيئات تّقافية ؤ لفكرية ف لمغريب ؤ على برا. عباس لجراري تزاد ف فاميلة علمية. بّاه عبد الله لجراري كان حتا هوّا أديب ؤ عالم. عباس قرا ف ليسي لّيمون ؤ موراها ف ليسي مولاي يوسف، ؤ من بعد مشا ل مصر باش يقرا ف جامعة لقاهيرة، لي حصل فيها على ليصونس ف لّوغة ؤ لأداب لعربي عام 1961، لماسطر عام 1965 ، ؤ ف عام 1969، خدا دوكتورا د دّولة ف لأداب. مشا موراها ل سّوربون ف فرانسا ؤ خدا بورس ديال فولبرايت باش يقرا ف لميريكان. ف 1962، كان خدم سيكريتير ف سّيفارة د لمغريب ف مصر. من 1966، كان ؤستاد د لأداب ف جامعة محمد لخامس ف رّباط و ف كلية لأداب ف فاس. ؤ ولا عضو ف لّجنة لإدارية و لمكتب تّنفيدي ديال نّقابة لوطنية د تّعليم لعالي من 1969 تال 1973، مودير د دّيراسات لعالية ف جامعة محمد لخامس ف 1982، ؤستاد ف لمدرسة لمولوية من 1979 تال 2000، ؤ كان ل مدة قصيرة عاميد ديال كلية لأداب ف جامعة لقاضي عياض ف مراكش ف 1980.